題雪堂大研一首
作者：周紫芝
朝代：宋

paragraphs: 河間多書人共知，未見紫巖方玉池。
東坡老人上天去，流落人間君得之。
寶匣初開眼光眩，相約君家與同看。
麝煤霮䨴雲滿天，尺璧堅温玉微汗。
峨眉山高兩蘇出，自是斯文有秦漢。
先生著書書滿家，晚得窮愁坐城旦。
只今蠆尾人爭傳，異時龜趺不須斷。
百年榮辱一夢餘，空與高人作奇玩。
安得大手揭陽君，爲我銘此元賓研。